Endy Croes
Jan Hendrik (Endy) Croes (n. 1968 na Aruba) ta un politico Arubiano y minister di Enseñansa y Deporte desde 2021. Entre 2017 y 2021 e tabata miembro di Parlamento di Aruba pa partido MEP.

Bida 
Endy Croes a lanta den districto di Santa Cruz y ta un di e cuater yiu di Sofia Theresita Rasmijn y Everaldo Benedicto (Efe) Croes, comerciante. Den su hubentud e tabata practica deporte; e deporte di softball y baseball tabata su pasion. Na Hulanda e ta obtene na 1989 su MBO como analista kimico y na 1991 su "Associate Degree" den mesun ramo. Bek na Aruba e ta traha den refineria Coastal di 1991 pa 2001, despues di cual e ta bira empresario lantando varios negoshi. Entre 2001 i 2010 e tabata director general di Fundacion Lotto pa Deporte (FLPD), despues di e sirbi varios aña como miembro di directiva di FLPD, tanto den funcion di vicepresidente como presidente. Den e epoca aki Croes tabata promotor di evento y a ocupa diferente posicion como dirigente deportivo, local y internationalmente. Banda di presidente di Aruba Softball Bond el a keda eligi den directiva di Confederacion Mundial di Baseball Softball (WBSC) na 2009; Confederacion Pan Americano di Softball (CONPASA) y Confederacion Anglo-Caribense di Softball (ECASC) na 2010 y Confederacion Suramericano di Softball (CONSURSA) na 2011.

Na 2013 Croes a debuta como candidato number 13 riba e lista di MEP den eleccion parlamentario, obteniendo 504 voto personal. Na eleccion di 2017 e ta logra drenta Parlamento di Aruba y na juni 2021 ta mantene su asiento logrando 1.006 voto personal. Cu formacion di gabinete Wever-Croes II e ta wordo nombra minister di Enseñansa y Deporte y ta huramenta dia 20 di september 2021. Banda di esey e ta ocupa e puesto di secretario-general di partido MEP.

Croes ta casa cu Dilaila Odor y ta tata di shete yiu.

Asunto FLPD 
Na 2010 Croes, director general di Fundacion Lotto pa Deporte, ta wordo retira pa medio di un decreto di huez basa riba un rapport di investigacion di accountants Ernst & Young Aruba (EY) alegando irregularidadnan financiero. Pa sanea su nomber Croes ta entama na 2015 un caso contra EY pa actonan ilegal, cual demanda ta wordo otorga den Corte di Apelacion na 2018. Ta keda constata cu durante e investigacion a comete fayonan, entre otro dor di no atene na e procedura di skucha tur dos banda. Apesar cu e veredicto tambe a wordo ratifica den Corte di Casacion, EY a keda mantene su posicion tras di e contenido di su rapport. Desde 2019 Croes tin un caso hudicial andando contra EY pa daño y perjuicio.

Politico di Aruba
Hende